ΠΡΟΚΗΡΥΞΗ ΜΑΘΗΤΙΚΟΥ ΔΙΑΓΩΝΙΣΜΟΥ ΖΩΓΡΑΦΙΚΗΣ ΜΕ ΑΝΤΙΚΕΙΜΕΝΟ ΣΗΜΑΤΟΣ-ΛΟΓΟΤΥΠΟΥ

**“ΣΧΕΔΙΑ-ΖΩΝΤΑΣ ΓΙΑ ΤΗΝ ΗΠΕΙΡΟ ΚΑΙ ΤΗΝ ΑΕΙΦΟΡΙΑ”**

ΠΕΡΙΓΡΑΦΗ ΚΑΙ ΑΝΤΙΚΕΙΜΕΝΟ ΤΟΥ ΔΙΑΓΩΝΙΣΜΟΥ

Η Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης (ΠΕ.ΔΙ.ΕΚ.) Ηπείρου, οι Διευθύνσεις Δευτεροβάθμιας Εκπαίδευσης (Δ.Δ.Ε.) Άρτας, Θεσπρωτίας, Ιωαννίνων και Πρέβεζας αποδίδοντας μεγάλη σημασία στην εφαρμογή του φιλόδοξου και μετασχηματιστικού πλαισίου της Ατζέντας του 2030 και στον καίριο ρόλο που μπορεί η εκπαίδευση να διαδραματίσει προς την επίτευξη των στόχων της βιώσιμης ανάπτυξης, συνεργάζονται με σκοπό την αξιοποίηση της τοπικής κοινότητας και του τοπικού περιβάλλοντος ως σημείο αναφοράς για την προώθηση των 17 Στόχων μέσω της Εκπαίδευσης για το Περιβάλλον και την Αειφορία (ΕΠΑ).

Στο πλαίσιο της συνεργασίας αυτής οι ως άνω φορείς διοργανώνουν Μαθητικό Διαγωνισμό Ζωγραφικής με αντικείμενο δηλωτικού σήματος λογότυπου με τίτλο: “Σχεδιά-ΖΩΝΤΑΣ για την Ήπειρο και την Αειφορία” για το σχολικό έτος 2023 – 2024.

Η αξιοποίηση του τόπου ή του τοπικού περιβάλλοντος στην εκπαιδευτική διαδικασία αποτελεί βασική πρακτική μιας σχετικά νέας παιδαγωγικής προσέγγισης που προωθείται τα τελευταία χρόνια και υπάγεται στο ευρύτερο πεδίο της ΕΠΑ. Αποκαλείται “εκπαίδευση βασισμένη στον τόπο – place based education” και ορίζεται ως *“η διαδικασία της αξιοποίησης της τοπικής κοινότητας και του τοπικού περιβάλλοντος ως ένα σημείο αναφοράς στη διδασκαλία εννοιών σε πολλά διδακτικά αντικείμενα του προγράμματος σπουδών. Δίνοντας έμφαση σε βιωματικές και αυθεντικές μαθησιακές εμπειρίες, αυτή η εκπαιδευτική προσέγγιση αυξάνει τις ακαδημαϊκές επιδόσεις των μαθητών και τους βοηθάει να αναπτύξουν ισχυρότερους δεσμούς με την κοινότητά τους, ενισχύοντας τον σεβασμό τους στο φυσικό περιβάλλον και δημιουργώντας μία ισχυρή δέσμευση να εργαστούν ως ενεργοί και συμμετοχικοί πολίτες”.* Στο πλαίσιο αυτό η απόκτηση αίσθησης του τόπου από τους/τις μαθητές/-τριες προκύπτει από τη βιωματική και συναισθηματική σύνδεσή τους με τον τόπο και από τη σημασία που αποδίδουν σε αυτόν μέσα από τα συμβολικά νοήματα με τα οποία τον νοηματοδοτούν (πολυτροπικά, μέσα από κείμενα, ψηφιακές και καλλιτεχνικές δημιουργίες, κτλ.).

**Σκοπός** του διαγωνισμού είναι η σύλληψη και ο σχεδιασμός εκ μέρους των μαθητών/τριών ενός **σήματος – λογότυπου** που θα αντιπροσωπεύει την Περιφέρεια Ηπείρου καιπροορίζεται, συν τοις άλλοις, να χρησιμοποιείται αυτούσιο ή ελαφρώς παραλλαγμένο, για καθαρά σχεδιαστικούς λόγους, σε κάθε επικοινωνία της ΠΕ.ΔΙ.ΕΚ. Ηπείρου,σε όλα τα έντυπα και ηλεκτρονικά μέσα (έγγραφα, αλληλογραφία, ιστοσελίδα, μέσα κοινωνικής δικτύωσης κ.ά.). Επίσης μπορεί να αποτελέσει την αφόρμηση για την ευρύτερη ενημέρωση και ευαισθητοποίηση των παιδιών σχετικά με ζητήματα της τοπικής κοινότητας και του τοπικού τους περιβάλλοντος, ώστε να εμπλακούν ενεργά στην ανάδειξή τους και να προτείνουν τρόπους αντιμετώπισής τους. Οι μαθητές/τριες που ενδιαφέρονται να συμμετάσχουν μπορούν να εργαστούν ομαδικά και συνεργατικά να στοχαστούν να ανταλλάξουν ιδέες, απόψεις και να αποτυπώσουν σε χαρτί τις τελικές τους προτάσεις.

ΦΟΡΕΑΣ ΥΛΟΠΟΙΗΣΗΣ

Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Ηπείρου

Πληροφορίες : Σδούκος Οδυσσέας, τηλ.: 26510 83974

ΣΥΝΕΡΓΑΖΟΜΕΝΟΙ ΦΟΡΕΙΣ :

Διευθύνσεις Δευτεροβάθμιας Εκπαίδευσης Άρτας, Θεσπρωτίας, Ιωαννίνων και Πρέβεζας.

**Σημ.** *οι φορείς διοργάνωσης αναλαμβάνουν όλη τη διαδικασία υλοποίησης του διαγωνισμού και διασφαλίζουν τα προσωπικά δεδομένα και τα πνευματικά δικαιώματα των δημιουργών, σύμφωνα με την κείμενη νομοθεσία. Επίσης δεν θα προκύψουν έσοδα για τον φορέα που προκηρύσσει τον διαγωνισμό ή για άλλον, από τα υποβληθέντα έργα (με εμπορία ή διαφήμιση κ.λπ.) και η χρήση των έργων γίνεται για εκπαιδευτικούς σκοπούς.*

ΕΠΙΣΤΗΜΟΝΙΚΗ/ΟΡΓΑΝΩΤΙΚΗ ΕΠΙΤΡΟΠΗ ΔΙΑΓΩΝΙΣΜΟΥ

1. Μπέση Μαρίνα, Αναπλ. Περιφερειακή Διευθύντρια Εκπαίδευσης Ηπείρου, Πρόεδρος
2. Μητσιώνης Βασίλειος, Διευθυντής Δ.Δ.Ε. Θεσπρωτίας
3. Μπισκανάκη Φανή, Διευθύντρια Δ.Δ.Ε. Πρέβεζας
4. Γεωργόπουλος Ιωάννης, Σύμβουλος Εκπαίδευσης ΠΕ80
5. Λώλης Θωμάς, Σύμβουλος Εκπαίδευσης ΠΕ70 Θεσπρωτίας

ΕΠΙΤΡΟΠΗ ΑΞΙΟΛΟΓΗΣΗΣ

1. Μπέση Μαρίνα, Αναπλ. Περιφερειακή Διευθύντρια Εκπαίδευσης Ηπείρου
2. Σμύρης Γεώργιος, Καθηγητής στο Τμήμα Αρχιτεκτόνων Μηχανικών του Πανεπιστημίου Ιωαννίνων
3. Μπισκανάκη Φανή, Διευθύντρια Δ.Δ.Ε. Πρέβεζας
4. Λώλης Θωμάς, Σύμβουλος Εκπαίδευσης ΠΕ70 Θεσπρωτίας
5. Λισγάρας Σπύρος, Εκπαιδευτικός ΠΕ08 (Εικαστικών)

ΦΑΣΕΙΣ ΤΟΥ ΔΙΑΓΩΝΙΣΜΟΥ

Α. Περίοδος διεξαγωγής διαγωνισμού: Φεβρουάριος - Απρίλιος 2024 με καταληκτική ημερομηνία την 19η Απριλίου 2024. Η θεματική του διαγωνισμού δίνει τη δυνατότητα στους συμμετέχοντες να εργάζονται εντός του ωρολογίου προγράμματος, είτε στο πλαίσιο συναφούς δράσης/προγράμματος σχολικών δραστηριοτήτων, σύμφωνα με όσα προβλέπονται στη σχετική εγκύκλιο του Υπουργείου Παιδείας, είτε στο πλαίσιο επιμέρους γνωστικών αντικειμένων, σε ενότητες που προσφέρονται για ανάλογες προεκτάσεις με τρόπο, που θα υποστηρίζει τη διεύρυνση και τον εμπλουτισμό του προγράμματος σπουδών.

Β. Αποστολή των έργων μέσω των σχολικών μονάδων έως και 19 Απριλίου 2024 (σφραγίδα ταχυδρομείου) στην ΠΕ.ΔΙ.ΕΚ. Ηπείρου.

Γ. Αξιολόγηση των έργων από την Επιτροπή Αξιολόγησης και ανακοίνωση αποτελεσμάτων διαγωνισμού (Μάιος 2024).

Δ. Βράβευση των τριών καλύτερων έργων σε ειδική εκδήλωση (προτεινόμενη ημερομηνία Παρασκευή 24 Μαΐου 2024).

ΤΕΧΝΙΚΑ ΧΑΡΑΚΤΗΡΙΣΤΙΚΑ

Ο λογότυπος θα πρέπει να μπορεί να χρησιμοποιηθεί τόσο σε ασπρόμαυρη, όσο και σε έγχρωμη εκτύπωση, στην περίπτωση που περιλαμβάνει έγχρωμα στοιχεία.

ΚΡΙΤΗΡΙΑ ΑΞΙΟΛΟΓΗΣΗΣ

Το έργο θα πρέπει να είναι πρωτότυπο, αυθεντικό, ευδιάκριτο και λιτό και το θέμα του να λαμβάνει υπόψη το πνεύμα του διαγωνισμού (Ήπειρος – Αειφορία). Ο/η δημιουργός πρέπει να έχει επίσης υπόψη του/της ότι πρόκειται για διαγωνισμό λογότυπου και όχι ζωγραφικής.

Ο/η συμμετέχων/ουσα απαγορεύεται να χρησιμοποιήσει υλικό το οποίο δεν αποτελεί πνευματική του/της/τους ιδιοκτησία ή για το οποίο δεν έχει άδεια χρήσης και δεν μπορεί να παραχωρήσει άδεια δημοσίευσης. Στην περίπτωση που διαπιστωθεί παραβίαση του παραπάνω όρου ο/η συμμετέχων,-ουσα θα αποκλειστεί από τον διαγωνισμό. Στην περίπτωση εκ των υστέρων διαπίστωσης της παραπάνω παράβασης (μετά την απονομή του βραβείου) η συμμετοχή και το βραβείο θα ακυρωθεί. Από τη διαδικασία αξιολόγησης θα εξαιρούνται επίσης, οι προτάσεις οι οποίες περιέχουν σκοπίμως οποιοδήποτε σημάδι μπορεί να θεωρηθεί αναγνωριστικό των στοιχείων των διαγωνιζομένων.

ΒΡΑΒΕΙΑ – ΔΗΜΟΣΙΕΥΣΗ - ΕΚΘΕΣΗ

Θα βραβευτούν τα τρία καλύτερα έργα με ένα tablet το καθένα, ενώ όλα ανεξαιρέτως τα έργα θα εκτεθούν σε ειδική εκδήλωση. Προϋπόθεση για τη συμμετοχή αποτελεί επίσης η κατάθεση Υπεύθυνης Δήλωσης από τον/την ασκούντα/ασκούσα την επιμέλεια του μαθητή ή της μαθήτριας ότι δέχεται να δημοσιευτεί το έργο του μαθητή ή της μαθήτριας σε ηλεκτρονικό ή έντυπο μέσο, σύμφωνα με τους όρους της προκήρυξης, καθώς και ότι συναινεί στη χρήση του λογότυπου αυτούσιου ή ελαφρώς παραλλαγμένου για καθαρά τυπογραφικούς λόγους, σε κάθε επικοινωνία της ΠΕ.ΔΙ.ΕΚ. σε όλα τα έντυπα και ηλεκτρονικά μέσα (έγγραφα, αλληλογραφία, ιστοσελίδα κ.ά.).

Όλοι οι συμμετέχοντες μαθητές/τριες θα λάβουν έπαινο συμμετοχής.

ΟΡΟΙ ΤΟΥ ΔΙΑΓΩΝΙΣΜΟΥ

Η συμμετοχή των μαθητών,-τριών στο διαγωνισμό είναι προαιρετική, απαιτείται η σύμφωνη γνώμη των γονέων/κηδεμόνων για τη συμμετοχή τους και προϋποθέτει απόλυτη αποδοχή της προκήρυξης και των όρων του διαγωνισμού, καθώς και των αποτελεσμάτων της Επιτροπής Αξιολόγησης. Δεν μπορούν να συμμετέχουν στο διαγωνισμό πρόσωπα που συνδέονται με συγγένεια πρώτου ή δεύτερου βαθμού με μέλη της Κριτικής Επιτροπής.

Στον διαγωνισμό μπορούν να πάρουν μέρος μαθητές και μαθήτριες (είτε ατομικά είτε ομαδικά) όλων των τάξεων και όλων των τύπων σχολικών μονάδων των Διευθύνσεων Δευτεροβάθμιας Εκπαίδευσης αρμοδιότητας της ΠΕ.ΔΙ.ΕΚ. Ηπείρου. Κάθε σχολική μονάδα μπορεί να συμμετάσχει στον διαγωνισμό με τον ανώτερο αριθμό των δύο (2) ατομικών ή ομαδικών έργων σε χαρτί διαστάσεων Α3 ή σε μπλοκ (σχεδίου ή ακουαρέλας, διαστάσεων 25Χ35 cm) Νο 3, καθώς επίσης και προτάσεις σε Η/Υ (διαστάσεων Α4) εκτυπωμένες. Ως προς τα στοιχεία του φακέλου συμμετοχής, τα έργα θα αποσταλούν μέσα σε φάκελο, στον οποίο εκτός από το έργο (ή τα έργα) του/ της μαθητή/τριας θα περιλαμβάνεται ένας μικρότερος φάκελος με τα στοιχεία του/της (όνομα, τάξη- τμήμα, σχολείο, διεύθυνση και τηλέφωνο, όνομα υπεύθυνου διδάσκοντα) καθώς και αντίγραφο της απαιτούμενης υπεύθυνης δήλωσης – συναίνεσης των κηδεμόνων. Το έργο θα φέρει, από τον/ τη μαθητή/τρια, έναν τυχαίο τετραψήφιο αριθμό (κωδικό), ο οποίος θα αναγράφεται και στον μικρότερο κλειστό φάκελο με τα στοιχεία. Ο φάκελος συμμετοχής θα αποσταλεί ταχυδρομικά στην Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Ηπείρου (Ίδρυμα Γεωργίου Σταύρου, Ανεξαρτησίας 146, Ιωάννινα 45444, με την ένδειξη «Συμμετοχή στο Δ*ιαγωνισμό Λογότυπου», υπόψη κ. Σδούκου Οδυσσέα έως και την Παρασκευή 19/4/24* (σφραγίδα ταχυδρομείου).

ΠΝΕΥΜΑΤΙΚΑ ΔΙΚΑΙΩΜΑΤΑ

‘Οσον αφορά στα πνευματικά δικαιώματα, ισχύουν τα αναφερόμενα στον Ν. 2121/1993 «Πνευματική ιδιοκτησία, συγγενικά δικαιώματα και πολιτιστικά θέματα» [ΦΕΚ 25/Α/04-03- 1993], όπως ισχύει. Συγκεκριμένα: [Άρθρο 1 «πνευματική ιδιοκτησία»](https://www.opi.gr/index.php/vivliothiki/2121-1993#a1), [Άρθρο 3](https://www.opi.gr/index.php/vivliothiki/2121-1993#a3) [«περιουσιακό δικαίωμα»,](https://www.opi.gr/index.php/vivliothiki/2121-1993#a3)  [Άρθρο 4 «ηθικό δικαίωμα»,](https://www.opi.gr/index.php/vivliothiki/2121-1993#a4) [Άρθρο 12 «μεταβίβαση».](https://www.opi.gr/index.php/vivliothiki/2121-1993#a12)

**ΠΡΟΤΕΙΝΟΜΕΝΟ ΚΕΙΜΕΝΟ ΥΠΕΥΘΥΝΗΣ ΔΗΛΩΣΗΣ**

Ο/η υπογραφόμενος/η (ονοματεπώνυμο κηδεμόνα), ασκών/ούσα την επιμέλεια του/της (ονοματεπώνυμο μαθητή/τριας) μαθητή/τριας του (αναγράφεται το τμήμα/τάξη/σχολείο), δηλώνω υπεύθυνα ότι συναινώ στη συμμετοχή του/της στον Διαγωνισμό Λογότυπου “Σχεδιά-ΖΩΝΤΑΣ για την Ήπειρο και την Αειφορία”. Σε περίπτωση βράβευσης του έργου συναινώ στη χρήση του, αυτούσιου ή παραλλαγμένου, σε κάθε επικοινωνία της ΠΕ.ΔΙ.ΕΚ. σε όλα τα έντυπα και ηλεκτρονικά μέσα (έγγραφα, αλληλογραφία, ιστοσελίδα κ.ά.).